b'\n_START_ARTICLE_\nAvtomobilska pravljica\n_START_SECTION_\nVsebina\n_START_PARAGRAPH_\nKratka zgodba Avtomobilska pravljica pripoveduje o avtomobilu, ki se ravno na tisti dan, ko ho\xc4\x8de o\xc4\x8de peljati mamo, Lukca in Metko na nedeljski izlet, pokvari. Motor mu dela, vendar no\xc4\x8de speljati. Odlo\xc4\x8di se, da ne bo ve\xc4\x8d avtomobil, ki vozi po cestah. Postati si \xc5\xbeeli ladja in se voziti po morju. O\xc4\x8de jezno ropota po strehi avtomobila in pride do zaklju\xc4\x8dka, da ga je napadla \xc4\x8dudna bolezen. Metka in Lukec se izka\xc5\xbeeta za bistra otroka in predlagata naj pokli\xc4\x8dejo zdravnika za pokvarjene avtomobile. O\xc4\x8de se sprva otrokoma samo nasmehne, kasneje pa res zavrti \xc5\xa1tevilko avtomobilskega servisa ter prosi za pomo\xc4\x8d. Avtomehanik pregleda avtomobil in ugotovi, da ima avtomobil strahove zaradi vsakodnevnih stresnih situacij na cesti, tehni\xc4\x8dno pa je z njim vse v redu. Dru\xc5\xbeini je svetoval, naj bodo pazljivej\xc5\xa1i z njim na cesti in naj ga ne spravljajo v nevarna prehitevanja. Avtomehanik je v avtomobil vgradil ladijsko trobljo, da si bo avtomobil lahko predstavljal, da je ladja. O\xc4\x8de je upo\xc5\xa1teval navodila avtomehanika in z avtomobilom je bilo vse v redu. Dru\xc5\xbeina se odpravi na zabavno vo\xc5\xbenjo polno smeha in radosti.\n_START_SECTION_\nAnaliza\n_START_PARAGRAPH_\nKnji\xc5\xbeevna oblika dela je kratka proza. Namenjena je predvsem otrokom. Glavna knji\xc5\xbeevna oseba je personificiran avtomobil, ki se odlo\xc4\x8di, da ne bo ve\xc4\x8d vozil po cesti. V pravljici zasledimo motive, ki so pogosti v vsakdanjem \xc5\xbeivljenju: stresne situacije, hrepenenje po bolj\xc5\xa1em \xc5\xbeivljenju, strahovi. Pisatelj v okvir postavi \xc5\xa1tiri\xc4\x8dlansko dru\xc5\xbeino, ki si vzame \xc4\x8das za nedeljski izlet. Pravljica je pou\xc4\x8dna za otroke, saj opozori na nevarnost prehitevanja v prometu. Otroka poka\xc5\xbeeta veliko znanja. Metka pri \xc5\xa1estih letih ve, da obstaja zdravnik za avtomobile in tega se spomni prej kot njen o\xc4\x8de. Dru\xc5\xbeina pre\xc5\xbeivi dan poln smeha in zabave. Pisatelj sku\xc5\xa1a bralcem pribli\xc5\xbeati pomen dru\xc5\xbeine v dana\xc5\xa1njem svetu.'